als_Latn dik_Latn sag_Latn
Prishtinë, 18 korrik 2014 – Universiteti Veror Ndërkombëtar i Prishtinës përfundon sot pasdite, ku edhe do të ndahen certifikatat për studentët pjesëmarrës.
Në këtë Universitet kanë marrë pjesë rreth 400 studentë nga vendi, rajoni dhe Evropa Juglindore. Gjatë ditëve të Universitetit veror janë ndjekur rreth 20 kurse nga fusha të ndryshme, të ligjëruara nga profesorë të vendit dhe të huaj. Universiteti Veror Ndërkombëtar i Prishtinës, konsiderohet të jetë shembull i mirë i bashkëpunimit rajonal.
Organizatorët dhe studentët pjesëmarrës në Universitetin Veror Ndërkombëtar të Prishtinës, thonë se ky eveniment ka për qëllim që studentëve t’iu mundësojë bashkëpunimin në krijimin e programeve akademike ndërkombëtare, trajnime në gjuhë të huaja si dhe bashkëpunimin e lëvizjes së studentëve dhe të stafit akademik me shtete të tjera. Drejtoresha e Zyrës për Marrëdhënie me Jashtë në Universitetin e Prishtinës, Lumnije Bajrami, tha për Radio Kosovën, se prej 400 studentëve që kanë ndjekur kurset, pjesa më e madhe e tyre janë nga Kosova. Ajo tha se studentët që kanë ndjekur 80% të orëve dhe kalojnë provimet, do të fitojnë nga 4 kredi.
“Këtë vit janë përzgjedhur 19 kurse të fushave të ndryshme Interesimi i studentëve është i madh. Përveç leksioneve ka pasur aktivitete të ndryshme, vizita të ndryshme, varësisht nga kursi studentët kanë pasur edhe detyra shtesë. Përveç kësaj ishin edhe pesë punëtori që janë organizuar shtesë me tema të ndryshme. Gjatë fundjavave studentët kanë pasur mundësi që të marrin pjesë në ekskursione me destinacione të ndryshme.”
Studentët që kanë marrë pjesë në Universitetin Veror, përveç kurseve që kanë ndjekur, kanë shkëmbyer eksperienca dhe njohuri të ndryshme ndërmjet tyre. Studentja nga Holanda, Iris Loren, e cila është për herë të parë në Prishtinë, tha se kjo eksperiencë do të jetë e paharruar për të, duke vlerësuar edhe mikpritjen që i është bërë.
“Është hera e parë që jam në Kosovë dhe më pëlqen organizimi, kursi që ndjek më përshtatet me atë që unë studioj dhe kurrikulat e vendit tim. Përveç kurseve që ndjekim kemi pasur edhe organizime të ndryshme sociale ku jemi njohur me shumë me studentë nga Kosova dhe të huaj.”
Universiteti veror edhe këtë vit ka pasur karakter lobues për njohjen e shtetit të Kosovës, duke ftuar profesorë e studentë nga vendet të cilat ende nuk e kanë njohur. Gjatë Universitetit Veror studentët kanë ndjekur rreth 20 kurse me ligjërues nga vendi dhe ndërkombëtar. Përveç kurseve janë organizuar edhe punëtori në fusha të ndryshme, si dhe ekskursione në vendet turistike të Kosovës.
als_Latn als_Latn als_Latn als_Latn als_Latn als_Latn als_Latn